והיה כי תמצאו
והיה כי תמצאו מגילת לבבי; בעפר תיתפלש,; ואמרתם כה: היה איש תמים ופשוט,; ועייף וחלש.; ויהי האיש עושה וחי לו לתומו,; ונחבא אל כיליו,; ומקבל בדממה, בלי ברכה וקללה,; הבא לו מאליו.; ויצא האיש ויהי עובר לתומו,; ונתיבו לא עיקש ; מקטנות לא ברח וגדולות לא פילל,; ונצורות לא ביקש.; ואם אחרו, אך באו, לא קרואות, הגדולות; ובדרך המלך -; ויעמוד האיש והוא מביט מישתאה; ויקוד וילך.; ואם אחרו, אך דפקו על פיתחו הנצורות -; והוא לא אספן,; ויתעב כאחד עוז נפש הכלבים; עם צידקת לב שפן.; ועליית קיר קטנה לאיש ההוא היתה,; ולה אשנב קטן,; ותהי לו לנפשו, ולא ידע בה מלאך,; ולא שלט בה שטן.; ולאיש תפילה אחת, והיה בצר לו,; ויהי עולה שמה,; צונח לאשנב ורועד ולוהט -; ומפלל בדממה.; ותארך התפילה כארוך ימי חייו.; אך אל עליון לא רצה; את לא ביקש לו ניתן, והאחת שביקש -; אותה לא מצא.; והאיש עד יום אחרון לא נואש מרחמים; ונפשו הוחילה; ולבבו התפלל, התפלל וימת; באמצע התפילה.; 